何竹鹤山水
卞荣 (Ming)
袁州太守何其贤，鸟中之凤人中仙。眼空四海胸云梦，悬车早赋归来篇。锄云自种三径竹，养鹤只买二顷田。明窗净几拂缣素，兴至落笔生云烟。杂花幽草各缛丽，苍膝古木相钩连。云门若耶在纤未，咫尺弱水蓬壶天。吾乡风流徐孺子，太守下榻三年前。青丝玉壶送春酒，碧桃花底开琼筵。醉倾墨汁如流泉，幻出斜川及辋川。分明孺子卜筑处，牵萝补茅三四椽。左图右史看不厌，光风霁月心悠然。逍遥庄叟室虚白，澹泊扬雄草太玄。蹇予买邻乏百万，所蓄旧物惟青毡。肩舆数许造竹所，江空岁宴相周旋。